د طالبانو مشر هلمند ته راغلی و؟
د کندهار امنیې قوماندان جنرال عبدالرازق وايي د طالبانو مشر مولوي هیبت الله د پاکستان څخه هلمند موسی کلا ولسوالۍ ته تللی وو.
جنرال رازق وايي ملا هبت الله د هلمند په موسی کلا کې خپلو وسله والو ته د هوايي عملیاتو په مقابل کي د جنګي تکتیکونو د بدلیدو سپارښتنه کړې ده. د هغه په خبره ملا هیبت الله وسله والو طالبانو ته ویلي چې د طالبانو او داعش ډلې هدف یو دی او باید له دې وروسته له دغې ډلې سره مخالفت ونکړي. هغه دا ادعا هم وکړه چې له ملا هبت الله سره د پاکستان د استخباراتو د ځینو په مامورانو په ګډون د طالبانو د استخباراتو مشر ملا شیرین، د هغوې د مالي کمېسیون مشر ملا ګل اغا، د نظامي کمېسیون مشر یې صدر ابراهیم او د اکمالاتو مسوول یې نعیم بړېڅی هم ملګري وو. د کندهار امنیې قومندان جنرال عبدالرازق اشنا رادیو ته وویل چي د طالبانو مشر مولوي هیبت الله ۱۱ ورځي مخکي د پاکستان د بلوچستان د ګریجنګل او د هلمند د بهرامچې دلاري موسی کلا ولسوالۍ ته تللی وو. نوموړي وویل ملا هبت الله په هلمند کې د خپلي ډلي د نږدې ۱۵ ولایتونو د نظامي مسوولینو او وسله والو سره لیدلي. د کندهار د امنیې قومندان وايي ملا هیبت الله او ملګري يي په موسي کلا کي دوه ورځې تېرې کړې او بیرته د بهرامچي د لارې پاکستان ته انتقال کړل شول. وسله والو طالبانو او د هلمند ځايي چارواکو د جنرال عبدالرازق ددې څرګندونو په اړه تر اوسه څه نه دي ویلي. ملا هبت الله د ۲۰۱۶ کال د مۍ په میاشت کې د طالبانو د مخکني مشر ملا منصور له وژل کېدو ورسته د دغې ډلې مشر شو. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي